kardosdrur/scandi-wiki huggingface dataset:
The Strokes

The Strokes er en amerikansk rockgruppe fra New York.

Gruppen har fem medlemmer: Julian Casablancas (vokal), Albert Hammond, Jr. (guitar), Nick Valensi (guitar), Nikolai Fraiture (bas) og Fabrizio Moretti (tromme).

Gruppens ene guitarist, Albert Hammond jr., er søn af Albert Hammond der bl.a. havde hittet "It Never Rains In Southern California". Albert Hammond jr. har også udsendt et solo album med titlen "Yours to Keep". Gruppens forsanger og sangskriver, Julian Casablancas, har ligeledes udsendt et soloalbum kaldt Phrazes For the Young.

Gruppen blev med udgivelsen af deres første album, Is This It (2001), kronet som "de nye konger af rockmusik" af magasinet Rolling Stone. Senere hen har har gruppen haft utrolig stor succes, specielt i England.

I oktober 2005 kom den første single, "Juicebox", fra bandets album First Impressions of Earth (udgivet den 2. januar 2006). "Juicebox" blev bandets hidtil største hit.

The Strokes har inspireret utrolig mange rockbands bl.a. The Libertines

Diskografi 
 Is This It – Album (2001)
 Room On Fire – Album (2003)
 First Impressions of Earth – Album (2006)
 Angles – Album (2011)
 ''Comedown Machine - Album (2013)

Eksterne henvisninger 

 Anmeldelser af vigtige rockudgivelser 

Rockgrupper fra USA
Har spillet på Roskilde Festival
Pan (København)

PAN Club Copenhagen var et meget populært diskotek beliggende på Knabrostræde 3, som henvendte sig til homoseksuelle. Stedet har siden dets åbning i 1980 og indtil lukningen i 1996 været det eneste deciderede diskotek for bøsser og lesbiske i København. Stedet blev genoplivet på samme adresse som kommercielt sted i 1996 og eksisterede indtil 2007. Der var PAN diskoteker i flere danske byer, bl.a. i Aarhus fra 1976-2006, men ingen af dem eksisterer i dag.

Stedet hed derefter K3 og reklamerede med gayfriendly unisexklub om lørdagen. Stedet lukkede igen i juli 2011.

Diskoteket bestod af fire etager med seks barer og en karaoke-bar. Derudover fandtes der en del lounges. Der var to dansegulve, hvor der ved det ene mest spilledes dance og techno, mens der ved det andet spilledes pop og gamle klassikere. I de senere år var stedet blevet et populært diskotek også for heteroseksuelle.

Som en kuriositet kan det nævnes, at Britney Spears besøgte stedet i 2004.

Pan Club lukkede i dets tidligere form lørdag den 14. april 2007, idet det økonomiske grundlag for at drive stedet ikke længere var til stede.

Historie 
 10. juli 1970: Forbundet af 1948 (LBL) åbnede den første PAN Club i restaurant Maritime i Nybrogade 28. Denne fungerede ved hjælp af frivilligt arbejdskraft.
 1979: PAN Club restaurenten lukker i slutningen af 1979.
 1980: PAN Club åbnes for første gang Knabrostræde 3.
 1994: LBL går i betalingsstandsning og PAN Club lukker samme år i august i København, Aalborg, Aabenraa, Kolding og Odense . Pan Club i Aarhus fortsætter dog.
 Marts 1996: PAN Club blev genåbnet af nu afdøde Thorstein Viggoson
 1. maj 2005: PAN Club blev overtaget af nye ejere.
 14. april 2007: PAN Club lukker.

Referencer

Eksterne henvisninger 
 PAN Club Copenhagen 
 Natklubbens hjemmeside  

Natklubber i Danmark
Indre By (København)
Etableret i 1970
Ophørt i 2007
LGBT
Rocket Propelled Grenade

Rocket Propelled Grenade (ofte forkortet RPG) er en engelsk betegnelse for skulderbårent panserværnsvåben, der affyres over skulderen. Våbnets ekslopive granat fremføres ved raketkraft. Forkortelsen RPG benyttes også på russisk (: Ручной Противотанковый Гранатомёт → Rutjnoj Protivotankovyj Granatomot, 'manuel panserværnsgranatkaster'). 

RPG har især deres styrke mod let pansrede mål, som PMVer, mens de er mindre effektive over for moderne tunge kampvogne. Den mest udbredte model er RPG-7.

Historie 
De første RPG-modeller blev udviklet i Sovjetunionen under 2. verdenskrig ved at kombinere designet fra den tyske Panzerfaust og den amerikanske Bazooka. RPG-modellerne er blevet eksporteret flittigt og har været involveret i mange væbnede konflikter; blandt andet Afghanistan, Tjetjenien, Angola og senest Irakkrigen.

Modeller 

 RPG-2
 RPG-7
 RPG-7VR
 RPG-16
 RPG-18
 RPG-22
 RPG-26
 RPG-27
 RPG-29

Referencer 

Raketstyr
Panserværnsvåben
Northrop Grumman B-2 Spirit

B-2 Spirit er et bombefly produceret af Northrop Grumman. Den specielle kantede stealth-form gør den næsten usynlig over for radar, den såkaldte Stealth-teknologi. På grund af Sovjetunionens fald og dermed slutningen på den kolde krig men ikke mindst den astronomiske pris på godt 4 milliarder kroner pr. stk
, blev der kun produceret 21 fly; 1 er siden styrtet ned.

Eksterne kilder/henvisninger 

Strategiske bombefly
Stealthfly
Militærfly fra USA
4-motors jetfly
Liseberg

Liseberg er en forlystelsespark i Göteborg i Sverige. Parken åbnede i 1923 og er i dag blandt de største i Norden, og har lidt over 3 millioner besøgende om året. Parken ejes og drives af Göteborgs kommune. Den er normalt åben fra slutningen af april til slutningen af september. Parken er også åben i november-december med julemarked, isskøjteløb mv.

Eksterne henvisninger 
  
   

Forlystelsesparker i Sverige
Virksomheder i Göteborg
Etableret i 1923
Bygninger, konstruktioner og anlæg i Göteborg
Alain Aspect

Alain Aspect (født 15. juni 1947 i Agen) er en fransk fysiker, som har udført eksperimenter, der er centrale for forståelse af kvantemekanikken. Han modtog, sammen med amerikanske John F. Clauser og østrigske Anton Zeilinger, Nobelprisen i fysik 2022 for sit arbejde.

Forskning 
I 1982 gennemførte Alain Aspect, i samarbejde med Jean Dalibard og Gérard Roger, en eksperimentel test af Bells ulighed og dermed af EPR-paradokset. Se "Bell test eksperimenter". Deres forsøg er kendt som Aspect-forsøgene. Bohrs påviste fænomen kaldes for kvantefysisk sammenfiltring, og Einstein kaldte det formodede fænomen for en Spooky (spøgelsesagtig) kvantemekanisk forbindelse.

Kvantefysisk sammenfiltring har set ud som om, at de brød med vores forestillinger om årsag og virkning, og fra ca. 1995-2005 eller længere har der været mange diskussioner og praktiske eksperimenter, som skulle påvise eller afkræfte signaloverførsel med overlyshastighed via kvantefysisk sammenfiltring. Så Aspect-eksperimentets resultat lavede virkelig røre i det globale fysikermiljø, og der er stadig mange ting der mangler at blive afklaret.

Aspect-forsøgene er derfor af fundamental betydning ikke blot for fysikken, men for menneskets forståelse af hvordan verden overhovedet er skruet sammen, det vil sige for filosofien. Mange fysikere har forsøgt at forklare kvantefysisk sammenfiltring ud fra en deterministisk synsvinkel for at rydde Bohrs kvantemekaniske sandsynligheder af vejen, men det har ikke villet. 

7. oktober 2013 modtog Alain Aspect Ingeniørforeningens Niels Bohr Medalje, hovedsagelig for sin test af Bells ulighed.

Referencer

Kilder

Litteratur 
 En populær fremstilling på dansk kan læses i Tor Nørretranders (1985): Det Udelelige, Gyldendal.

Centrale afhandlinger 
 Experimental Realization of Einstein-Podolsky-Rosen-Bohm Gedankenexperiment: A New Violation of Bell's Inequalities, A. Aspect, P. Grangier, and G. Roger, Physical Review Letters, Vol. 49, Iss. 2, pp.91-94 (1982) DOI:10.1103/PhysRevLett.49.91 
 Experimental Test of Bell's Inequalities Using Time-Varying Analyzers, A. Aspect, J. Dalibard and G. Roger, Physical Review Letters, Vol. 49, Iss. 25, pp. 1804-1807 (1982) DOI:10.1103/PhysRevLett.49.1804

Eksterne henvisninger 

Fysikere fra Frankrig
Wolfprismodtagere i fysik
Nobelprismodtagere i fysik
Nobelprismodtagere fra Frankrig
Klovnen Krusty

Krusty the Clown alias Herschel Pinkus Yerucham Krustofski er en fiktiv person fra tegnefilmsserien The Simpsons.

Hans naturlige hårfarve er blå-grøn og han er altid sminket. Han er desuden storryger og medlem af "Jødiske Klovnes Broderskab" og han ses tit snige sig ud fra pornobutikker. Bart Simpson er hans største fan.

Krusty har lagt krop, ansigt og navn til en masse ting – f.eks. ure og tandbørster. Disse ting er dog af lav kvalitet og går derfor meget nemt i stykker. Han har også sit eget morgenmadsprodukt.

Han elsker opmærksomhed og har har sit eget tv-program for børn ved navn Krusty The Clown TV Show.

Hans sidekick er Sideshow Mel.

Eksterne henvisninger 
 

Figurer i The Simpsons
Allehelgens Kirke

Allehelgens Kirke er en kirke på Amager, beliggende på Ungarnsgade i Københavns Stift. Kirken blev indviet den 25 september 1932. Den var som så mange andre kirker et resultat af indsamlinger foretaget af Københavns Kirkefond, der sidst i 1800-t købte den grund, som kirken senere blev bygget på. Byggegrunden blev i 1923 stillet til rådighed for Nathanaels Kirke i Holmbladsgade med henblik på en opdeling af sognet, som var ved at blive for stort. Byggeopgaven blev betroet arkitekt Thomas Havning (1891-1976), som foreslog en underjordisk kryptkirke. Han var også arkitekt på den næste kirke på stedet. Grundstenen blev lagt i 1924, og byggesummen blev 122.000 kr. Da bygningen var færdig, vakte den en del uro, idet den kun hævede sig et par meter over jorden og lå en åben mark.

Den tiltagende bebyggelse af høje boligblokke rundt om kirken skabte i 1928 et ønske i menigheden om at få en rigtig kirkebygning med 550 siddepladser, som kom til at koste 280.000 kr. Kirken blev snart et samlingspunkt for Oxfordgruppebevægelsen, som var fremherskende i perioden op til 2. verdenskrig. Kirken undergik en kraftig renovering i 1977-1978. Blandt kirkens mere kendte præster (1976-1979) kan nævnes salmedigteren Hans Anker Jørgensen. Sognet har ca. 9.000 indbyggere. En gruppe af herboende kristne filippinere benytter kirken som samlingssted.

Eksterne kilder og henvisninger 

 Sognets side hos www.sogn.dk
 Festskrift i anledning af Allehelgens Kirkes 75 års jubilæum (2007).
 Allehelgens Kirke hos KortTilKirken.dk

Kirker i Københavns Kommune
Kirker i Københavns Stift
Kirker i Københavns Amt
Etableret i 1932
Sven Sabroe

Sven Peter Sabroe (14. april 1906 i Aarhus – 3. februar 1996) var en dansk journalist, kendt som Bro Brille.

Søn af Peter Sabroe, bror til Povl Sabroe.

Han er begravet på Humlebæk Kirkegård.

Eksterne henvisninger 
 

Faglitterære forfattere fra Danmark
Biografiforfattere fra Danmark
Journalister fra Danmark
Personer fra Aarhus
Danskere i 1900-tallet
Dansksprogede forfattere fra Danmark
Povl Sabroe

Povl Arthur Sabroe (født 2. februar 1897 i Aarhus, død 5. juni 1984 i Sipperup ved Skælskør), var en dansk journalist, redaktør, forfatter og revydirektør, kendt under navnet Den Gyldenblonde.

"Den Gyldenblonde" var den signatur, han skrev sine artikler under i sin tid som journalist. Senere blev det hængende som et kælenavn, når han optrådte i andre sammenhænge – som forfatter til monologer, sketches, humorbøger og erindringer samt når han underholdt som causør. Han underholdt solo ved utallige lejligheder, men dannede også komiske scenepar med folk som politikeren K.K. Steincke og hamonikaduoen Gellin & Borgstrøm.

Sabroe havde sentenser og oneliners, han ofte brugte – som f.eks.:
- Hver morgen får jeg Berlingeren på sengen. Og så snart jeg har løbet dødsannoncerne igennem og set, at mit navn ikke er imellem, så står jeg op!

- Alle anså fjernsynet for umuligt. Det gør man også i dag.

- Jeg er så gammel, at jeg har kendt Madame Butterfly som larve.

Søn af politikeren Peter Sabroe, bror til bl.a. journalisten Sven Sabroe, gift 2. gang med udspringersken Ingrid Larsen og far til bl.a. forfatteren Morten Sabroe.

Bøger af Povl Sabroe 
 Opdigtede interview, 1938
 Jeg er ikke taler, 1940
 Frikvarter med Den Gyldenblonde, 1941
 Mit gyldenblonde liv, 1971
 Gyldenblond humor til brug og genbrug, 1977
 Blækspruttens visebog, 1978
 De meget skrå brædder, 1981

Bog om Povl Sabroe 

 Sidste tog af Morten Sabroe, 1996
 Fader vor af Morten Sabroe, 2011

Eksterne henvisninger 
 
 

Personer fra Aarhus
Journalister fra Danmark
Personer i Kraks Blå Bog (afdøde)
Landmænd fra Danmark
Teaterledere fra Danmark
Redaktører fra Danmark
Faglitterære forfattere fra Danmark
Selvbiografer fra Danmark
Dansksprogede forfattere fra Danmark
Kalundborg Refinery

Kalundborg Refinery i Kalundborg er Danmarks største olieraffinaderi. Her raffineres råolie og kondensat til benzin, flybrændstof, dieselolie, propan, fyringsolie og fuelolie.

Raffinaderiet blev anlagt i 1960 af Tidewater Oil Company og er løbende udvidet af de forskellige ejere, således at det i dag har en produktionskapacitet på op til 5,5 millioner tons olieprodukter om året.

Raffinaderiet beskæftiger godt 350 medarbejdere.

I april og maj måned 2016 var produktionen helt lukket før første gang siden produktionen startede.

Raffinaderiet indgår i et miljøsamarbejde – industriel symbiose – i Kalundborg.

Eksterne henvisninger 
Raffinaderiet i Kalundborg  

Kalundborg tv om vedligeholdelse af raffinaderiet: I april og maj måned 2016 var produktionen helt lukket før første gang siden produktionen startede (kilde: http://tv-kalundborg.dk/1200-mand-er-rykket-ind-paa-Statoil-Raffinaderiet.

Danmarks største raffinaderi skifter navn til Kalundborg Refinery (engelsk)

Klesch (den nye ejer) informerer om overtagelsen og navnskiftet pr. 1/1-2022.

Noter 

Petrokemi
Bygninger, konstruktioner og anlæg i Kalundborg
Equinor
Olieselskaber i Danmark
Virksomheder i Kalundborg
Gyproc

Gyproc er en virksomhed som fremstiller gipsplader. Virksomheden er grundlagt i 1957 og har fabrikation flere steder i Norden, herunder i Kalundborg.

Kalundborg-fabrikken blev indviet den 21. september 1972.

Gyproc indgår i et miljøsamarbejde – industriel symbiose – i Kalundborg. Hvert år modtager fabrikken op mod 200.000 tons gips fra Asnæsværket. Dette svarer til den overvejende del af virksomhedens årlige forbrug. Gipsen erstatter naturgips og bliver brugt til fremstilling af gipsplader.

Gyproc har siden 1998 har været 100% ejet af BPB plc (British Plaster Board).
Det har siden August 2005 været ejet at Saint-Gobain som overtog BPB plc (British Plaster Board).

Byggematerialeproducenter i Danmark
Virksomheder i Kalundborg
Etableret i 1957
Saint-Gobain
Mærker
Blyfri benzin

Blyfri benzin er den standardbenzin, som almindelige biler med benzinmotor bruger i dag. I Danmark sælges blyfri benzin med hhv. oktan 92, 95 og oktan 100 (Shell V-Power) og (OK a.m.b.a.), og tidligere også 98. Den kaldes blyfri, fordi almindelig benzin tidligere var tilsat den blyholdige forbindelse tetraetylbly for at hæve oktantallet.

Oktantallet har betydning for hvor meget energi, der skal til for at antænde benzinen; jo højere oktantal, desto mere energi kræves der. F.eks har diesel et noget lavere oktantal end benzin og kan derfor antændes ved det tryk som opstår, (adiabatisk kompression) når stemplet bevæger sig op og ned i cylinderen. På grund af det højere oktantal kræves der en gnist til antænding af benzin, og jo højere oktantallet er, desto mere præcist kan antændingen styres.

Oktan 98 blyfri er tilsat et stof, som hedder MTBE (Methyl Tertiær Butyl Ether), som er skadeligt for miljøet. Derfor blev oktan 98 blyfri gradvis udfaset i Danmark efter 1. maj 2001, og forhandles i dag ikke længere på nogen danske tankstationer. De fleste biler er konstrueret til at køre på oktan 95.

Langt de fleste benzinbiler kan køre på blyfri benzin. Biler med katalysator må ikke køre på blyholdig benzin, da bly ødelægger katalysatorens funktion.

Referencer 

Kulbrinter
Fossile brændstoffer og brændsler
Bent Conradi

Bent Conradi (født 30. august 1932) er en dansk skuespiller og instruktør, som bl.a. har optrådt på Aarhus Teater, Odense Teater, Folketeatret, Det Danske Teater, Café Teatret, Mungo Park og Aalborg Teater samt Fiolteateret, der var avantgarde-teater, som aktivt tog del i fagforbundenes og venstrefløjens politiske liv. I tv har han medvirket i serierne En by i provinsen, Kald mig Liva, Rejseholdet, Edderkoppen og i julekalenderen Gufol Mysteriet. Conradi har medvirket i Helsingør-Revyen, Limfjordsrevyen, Sønderjyllandsrevyen, Bageriet og Anemoneteatret.

Bent Conradi stiftede Kirkelig Scene og Teatret Tidens Tand.

Han var i en årrække gift med skuespillerinden Birgit Conradi.

Film og TV-serier 
 Det stod i avisen - 1962
 Måske i morgen - 1964
 Fem mand og Rosa – 1964
 Min søsters børn vælter byen – 1968
 Kære Irene – 1971
 Den stjålne brud - 1974
 John, Alice, Peter, Susanne og lille Verner - 1976
 En by i provinsen - 1977-1980
 Vores år - 1980
 Danmark er lukket – 1980
 Krigsdøtre - 1981
 Rejseholdet - 1983-1985
 Anthonsen - 1984
 Koks i kulissen – 1983
 Nissebanden - 1984
 Gufol mysteriet - 1997
 Den blå munk – 1998
 Edderkoppen - 2000
 Rejseholdet - 2000 - 2004
 Slim Slam Slum – 2002
 Manden bag døren - 2003
 Tempelriddernes skat – 2006
 Vejen tilbage - 2008

Eksterne henvisninger 
 Bent Conradi  på Danskfilmogteater.dk
 

Skuespillere fra Danmark
Personer fra Aarhus
Lone Lau

Lone Lau Lauritzen (født 28. juni 1950) er en dansk skuespillerinde, der blev uddannet fra Statens Teaterskole i 1970. Herefter foretog hun studierejser til både London og New York. Hun har bl.a. optrådt på Scala, Falkonerteatret og Svalegangen. I tv har man set hende i serien Strandvaskeren. Hun har medvirket i ganske få film, nemlig Mig og min lillebror og storsmuglerne (1968), Mig og min lillebror og Bølle (1969), Præriens skrappe drenge (1970) og Mafiaen, det er osse mig (1974).

Hun er datter af film-ægteparraet Lisbeth Movin og Lau Lauritzen junior.

Eksterne henvisninger 
 

Skuespillere fra Danmark
Kim Daugaard (fodboldspiller)

Kim Daugaard Hansen (født 29. marts 1974) er en dansk fodboldtræner og tidligere professionel fodboldspiller, der har spillet på midtbanen og i forsvaret for Brøndby IF fra 1993 til 2008. Han har spillet mere end 450 kampe for klubben og vundet fem Superliga-mesterskaber. Han har repræsenteret Danmarks U/21-fodboldlandshold i 17 kampe fra 1994 til 1996, men har aldrig spillet for Danmarks fodboldlandshold.

Klubkarriere 
Daugaard spillede på Herfølge BK's ungdomshold før han flyttede til Brøndby IF, som han repræsenterede på U/19-landsholdet. Han underskrev sin første professionelle kontrakt med Brøndby IF i januar 1993 sammen med U/19-landsholdskammeraterne Allan Ravn og Ole Puggard. Han fik sin seniordebut for brøndby 3. juli 1993, og var en del af Brøndbys pokalvindende hold i 1994. Daugaard blev kaldt op til U/21-landsholdet i maj 1994, og han nåede at spille 17 kampe og score et enkelt mål indtil juli 1996.

Daugaard etablerede sig i Brøndbys startopstilling i 1995-96-sæsonen under træner Ebbe Skovdahl. Daugaard missede kun otte af de 99 ligakampe Brøndby spillede fra 1996 til 1998, hvor holdet vandt mesterskabet tre gange i træk. Holdet vandt ligeledes pokalturneringen i 1998, og Daugaard selv blev kåret til Brøndby IF's Årets Spiller i 1998.Daugaard blev kaldt op til ligalandsholdet, der består af de bedste Superligaspillere, flere gange, og spillede syv uofficielle ligalandsholdskampe fra januar 1997 til januar 2000.

Da Åge Hareide blev ansat som ny Brøndbytræner i januar 2000, før 2000-01-sæsonen, modtog Daugaard hård konkurrence fra de svenske spillere Krister Nordin og Magnus Svensson. Daugaard tilkæmpede sig igen sin startposition under 2003-04-sæsonen under den nye træner Michael Laudrup. Han spillede 31 af 33 kampe i 2004-05-sæsonen, som Brøndby endte med at vinde. Med et mål i pokalfinalen i 2005 hjalp Daugaard sit hold til the Double det år.

Kim Daugaard var engang tæt på at takke ja til et lukrativt tilbud fra den svenske klub Brommapojkarna men blev altså i Brøndby. 

I sommeren 2008 forlængede Daugaard sin kontrakt med Brøndby IF endnu et halvt år.

Kim Daugaard har i sommeren 2012 underskrevet en 1-årig kontrakt med Frederiksværk fodboldklub som klubtræner og spillende assistenttræner, med fokus på førsteholdet og U-19, U-17 og U-15 .

Titler 
 Superligaen
 Vinder (5): 1995-96, 1996-97, 1997-98, 2001-02, 2004-05
 Landspokalturneringen
 Vinder (5): 1993-94, 1997-98, 2002-03, 2004-05, 2007-08
 Royal League
 Vinder (1): 2006-07
 Årets Spiller i Brøndby IF 1998

Referencer

Eksterne henvisninger 
 
 Brøndby IF-profil  
 Karrierestatistikker  hos Danmarks Radio

Fodboldspillere fra Danmark
Fodboldspillere fra Brøndby IF
Personer fra Herfølge
Fodboldtrænere fra Danmark
Mads Jørgensen (fodboldspiller, født 1979)

Mads Jørgensen (født 10. februar 1979) er en dansk tidligere professionel fodboldspiller, og bror til Martin Jørgensen.

Karriere 
Mads Jørgensen er en offensiv driblertype der både kan spille centralt og på kanten. Han begyndte hos AGF hvor han som ungt talent fik sin første kontrakt i 1997.

Han skiftede for første gang til Brøndby IF i 2001, hvor han sørgede for, at barndomsklubben fik en klækkelig overgangssum, selvom han skiftede på en fri transfer. Mads Jørgensen blev i denne periode set som et af dansk fodbolds største talenter og de fleste mente, at Mads besad et større talent end broderen Martin Jørgensen, som på daværende tidspunkt var professionel i Italien. Da Mads Jørgensen ville gøre sin bror kunsten efter gik det dog galt, og hans udlandseventyr i Ancona var en stor fiasko, hvor han ikke fik et eneste minut på banen. Herefter skiftede han til Stabæk i Norge, hvor han dog heller ikke fik den ventede succes. Efter dette opholdvente han tilbage til dansk fodbold og Brøndby IF.

Mads Jørgensen har i løbet af karrieren tit fået ødelagt karrieren af skader, hvilket har betydet at han ikke har kunnet udnytte sit potientale til fulde. Efter sin hjemkomst fra udlandet i vinteren 2005 viste han sig dog som en vigtig brik i hjemførelsen af "The Double" for Brøndby i sæsonen 2004-05.

Han indgik dog ikke i trænerens planer efter en række skader, og en større udrensning på et Brøndbyhold i krise, der i 2008 banede vejen for et skifte tilbage til barndomsklubben AGF på en lejekontrakt. Dette lejeophold varede 5 måneder, hvorefter han ville være transferfri. I AGF fik Mads Jørgensen igen problemer med det knæ, der har drillet ham hele karrieren. Derfor meddelte han, at han indstillede sin aktive karriere efter sæsonen 2007/2008. Dermed kom Mads Jørgensen til at slutte karrieren der, hvor hele karrieren startede. Han trak sig tilbage fra fodboldspillet i sommeren 2008 efter en lang række skader.

International karriere 
I 2001 spillede han sin eneste A-landskamp for Danmark, og blev noteret for en assist i 6-0 sejren over . Han var på banen samtidig med sin bror Martin Jørgensen, og de blev dermed det første brødrepar på landsholdet siden Michael og Brian Laudrup indstillede landsholdskarrieren i 1998

Eksterne henvisninger 
 

Fodboldspillere fra Danmark
Fodboldspillere fra Stabæk Fotball
Fodboldspillere fra AGF
Fodboldspillere fra Brøndby IF
Fodboldspillere fra AC Ancona
Personer fra Ryomgård
Ruben Bagger

Ruben Bagger (født 16. januar 1972) er en dansk fodboldspiller. Han kommer fra Svogerslev, Roskilde.

Karriere 
Han blev hentet til Brøndby IF i 1993 fra Roskilde Boldklub af 1906. De seneste år har været han været ramt af flere alvorlige skader. Ruben Bagger stoppede sin aktive karriere ved udgangen af 2007.

I 2005 afgjorde han pokalfinalen i den forlængede spilletid mod FC Midtjylland efter forarbejde af Thomas Kahlenberg.

Referencer

Eksterne henvisninger 

Fodboldspillere fra Danmark
Fodboldspillere fra Brøndby IF
Personer fra Jyllinge